เงินกู้ดอกต่ำช่วยน้ำท่วมเหลือ2,226 ล้าน
ธปท.เผยเงินกู้ดอกเบี้ยต่ำช่วยผู้ประสบภัยน้ำท่วมปี 2554 เหลืออีก 2,226 ล้านบาท เล็งจัดสรรเพิ่มช่วง ต.ค.-ธ.ค.
2 ต.ค. 2555

ธปท.เผยเงินกู้ดอกเบี้ยต่ำช่วยผู้ประสบภัยน้ำท่วมปี 2554 เหลืออีก 2,226 ล้านบาท เล็งจัดสรรเพิ่มช่วง ต.ค.-ธ.ค.
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย เปิดเผยว่า วงเงินสินเชื่อดอกเบี้ยต่ำ(ซอฟท์โลน)ในส่วนที่เป็นเงินของธปท. 2.1 แสนล้านบาท ที่ได้จัดสรรวงเงินให้แก่สถาบันการเงินต่าง ๆ ในอัตราดอกเบี้ย 0.01% เพื่อให้สถาบันการเงินที่เข้าร่วมโครงการปล่อยกู้เพื่อช่วยเหลือผู้ที่ได้รับความเสียหายจากอุทกภัยปี พ.ศ. 2554 ในอัตราดอกเบี้ยไม่เกิน 3% ต่อปี ในระยะเวลา 5 ปีนั้น จากการเบิกเงินกู้ในโครงการมาตั้งแต่วันที่ 12 มี.ค.ปีนี้ และได้ทบทวนวงเงินจัดสรรให้แก่สถาบันการเงินเมื่อสิ้นไตรมาสก่อนแล้วขณะนี้เหลือวงเงินเพียง 2,226 ล้านบาท ซึ่งเตรียมจะนำมาทบทวนการจัดสรรวงเงินใหม่ในเดือนต.ค.-ธ.ค.นี้อีกครั้ง
ทั้งนี้ วงเงินที่เหลืออยู่อาจจะไม่เพียงพอกับความต้องการกู้ที่ยื่นขอไว้กับธนาคารต่างๆที่เข้าร่วมโครงากร ดังนั้น สถาบันการเงินที่ร่วมโครงการควรแจ้งให้ผู้ที่ได้รับความเสียหายที่มาขอวงเงินไว้แล้ว หรือจะมาขอรับความช่วยเหลือเพิ่มเติมรับทราบด้วยว่า อาจจะไม่ได้รับความช่วยเหลือทันที เนื่องจากสถาบันการเงินมีการขอเบิกใช้วงเงินที่ได้รับจัดสรรไปเกือบเต็มจำนวนแล้ว ซึ่งผู้มาขอยื่นกู้เพิ่มเติมหรือยื่นไว้ก่อนนี้อาจจะไม่ได้รับจัดสรร
สำหรับสินเชื่อซอฟท์โลน 3 แสนล้านบาท ที่ให้กู้แก่ผู้ที่ได้รับความเสียหายจากอุทกภัยปี พ.ศ. 2554 แบ่งเป็นเงินธปท. 2.1 แสนล้านบาท และเงินของสถาบันการเงินที่เข้าร่วมโครงการ 9,000 ล้านบาท โดยธปท.จะคิดดอกเบี้ยกับสถาบันการเงินเพียง 0.01% และให้สถาบันการเงินคิดดอกเบี้ยกับผู้กู้ไม่เกิน 3% ในระยะเวลา 5 ปี